ลูกค้ารอซอฟต์โลนจากธปท.ส่อวืด
ธปท. ดับฝันคน ประชาชนขอกู้ดอกเบี้ยต่ำ ซื้อบ้าน รีไฟแนนซ์ ที่ได้รับผลกระทบจากวิกฤตน้ำท่วม
31 ส.ค. 2555

ธปท. ดับฝันคน ประชาชนขอกู้ดอกเบี้ยต่ำ ซื้อบ้าน รีไฟแนนซ์ ที่ได้รับผลกระทบจากวิกฤตน้ำท่วม
นางสุชาดา กิระกุล รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า การจัดสรรวงเงินกู้ดอกเบี้ยต่ำ (ซอฟต์โลน) 3 แสนล้านบาท ที่ ธปท.ให้กู้ตามมติคณะรัฐมนตรีเพื่อช่วยเหลือผู้ที่ได้รับความเสียหายจากอุทกภัยปี 2554 ตามโครงการให้ความช่วยเหลือทางการเงินของรัฐบาลนั้น ได้ปล่อยกู้เต็มวงเงินแล้ว จะไม่มีการให้วงเงินกู้เพิ่มอีก 
ปล่อยกู้ให้ธนาคารพาณิชย์ที่เข้าร่วมในอัตราดอกเบี้ย 0.01% และให้สถาบันการเงินที่เข้าร่วมโครงการนำไปปล่อยกู้แก่ผู้ประสบภัยในอัตราดอกเบี้ยไม่เกิน 3% ในระยะเวลา 5 ปีนั้น ขณะนี้ธปท.ได้จัดสรรไปเต็มวงเงินแล้ว และจะไม่มีการขยายวงเงินเพิ่มเติมอีก 
ทั้งนี้ วงเงินโครงการให้ความช่วยเหลือความเสียหายจากอุทกภัยปี 2554 มีวงเงินทั้งสิ้น 3 แสนล้านบาท แบ่งเป็นเงินของ ธปท. 2.1 แสนล้านบาท และเงินของสถาบันการเงินที่เข้าร่วมโครงการอีก 9,000 ล้านบาท 
ข้อมูลล่าสุด ณ วันที่ 29 ส.ค. พบว่า ธปท.สามารถให้ความช่วยเหลือแก่ผู้ได้รับความเสียหายไปแล้วมากกว่า 5 แสนราย ครอบคลุมทุกจังหวัดทั่วประเทศ และกระจายไปสู่ลูกค้ารายย่อยที่ต้องการขอรับความช่วยเหลืออย่างแท้จริง ซึ่งเป็นไปตามเจตนารมณ์ของการให้ความช่วยเหลือตามโครงการนี้
นายปกรณ์ พรรธนะแพทย์ รองกรรมการผู้จัดการใหญ่ ธนาคารกสิกรไทย คาดว่าวงเงินที่เหลืออีก 5.9 หมื่นล้านบาท จากธนาคารพาณิชย์ที่ยังปล่อยกู้ไม่หมด ธปท.จะพิจารณาในปลายเดือน ก.ย. จะมีการดูยอดวงเงินก้อนนี้อีกครั้ง หากเหลือจะมีการเกลี่ยให้แต่ละธนาคารอีกรอบ 
“คิดว่าเงินคงจะหมด ไม่สามารถเกลี่ยให้ใครได้อีก ธปท.อาจจัดสรรวงเงินกู้ดอกเบี้ยต่ำให้แก่ธนาคารเฉพาะกิจทั้งหมดก็ได้” นายปกรณ์ กล่าว
อย่างไรก็ดี แม้น้ำท่วมจะผ่านมาแล้ว แต่ลูกค้าสินเชื่อบ้านยังมีความต้องการอยู่ เพราะเอาไปใช้ซ่อมแซมบ้าน ปัจจุบันธนาคารแต่ละแห่งก็มีผลิตภัณฑ์ช่วยเหลือลูกค้าน้ำท่วมอีกทางหนึ่ง